钦定古今图书集成/明伦汇编/氏族典/第122卷 > 陈遘
## 钦定古今图书集成/明伦汇编/氏族典/第122卷 > 陈遘

按《宋史陈遘传》：“遘字亨伯，其先自江宁徙永州，登进
士第，知辛县，为治有绩，魏尹蒋之奇、冯京、许将交荐
之，知雍丘县。徽宗将以为御史，而遭父祐甫忧，毕丧
为广西转运判官。蔡京启蛮、猺地建平、从允三州，遘
言轻扰以兆衅，不可，京恶之，以他事罢归。旋知商州、
兴元府，入为驾部、金部员外郎。张商英得政，用为左”
司员外郎，俄擢给事中。会商英免相，蔡嶷摄封驳，力
沮止之。遘惧请外，以直秘阁为河北转运使，加直龙
图阁，徙陕西。召还京师，而蔡京复相，再使河北，徙淮
南。帝将易置发运使，命选诸道计臣有阀阅者。执政
以遘言，京曰：“职卑不可用。”帝曰：“可除集英殿修撰，使
往。”京乃不敢言，遂为副使。未几，升为使。朝廷方督纲
饷，运渠壅涩，遘使决吕城、陈公两塘达于渠。漕路甫
通，而朱勔花石纲塞道，官舟不得行。遘捕系其人，而
上章自劾，帝为黥勔人。进遘徽猷阁待制。宣和二年
冬，方腊乱，诏加龙图阁直学士，经制七路，又进学士，
徙河北都转运使，进延康殿学士，历知中山、真定、河
间府。钦宗立，加资政殿学士，积官至光禄大夫，复为
真定，又徙中山。金人再至，遘冒围入城，坚壁拒守。诏康王领天下大元帅，命遘为兵马元帅。受围半年，外
无援师，京都既陷，割两河求和。遘弟光禄卿适至中
山，临城谕旨，遘遥语之曰：“主辱臣死，吾兄弟平居以
名义自处，宁当卖国家为囚奴乎？”遘呼总管，使尽括
城中兵击贼，总管辞，遂斩以徇。又呼步将沙振往。振
素有勇名，亦固辞，遘固遣之。振怒且惧，潜衷刃入府。
遘妾定奴责其辄入，振立杀之，遂害遘于堂，及其子
锡并仆妾十七人。长子钜以官淮南获免，振出，帐下
卒执而捽裂之，城中无主，乃开门出降。金人入见其
尸曰：“南朝忠臣也。”敛而葬诸铁柱寺。建炎初，赠特进。